section_heading: Pariz - pronalazak stalnog doma
paragraph_text: U organizaciji pariške Udruge za promicanje umjetnosti, pod vodstvom njezine predsjednice Xavière Tiberi, u Salle Sain-Jean pariške Gradske vijećnice, otvorena je 18. travnja retrospektivna izložba Kopačevih radova. U reprezentativnom prostoru ugledne gradske galerije predstavljeno je tom prigodom 200 Kopačevih djela, a izložbu je pratio bogato ilustrirani katalog, u kojem su eseje o Kopačevoj umjetnosti napisali Annie Le Brun i Emmanuel Daydé. Na otvorenju je izložbe, gospođa Xavière Tiberi, predsjednica Udruge i supruga tadašnjeg gradonačelnika Pariza, istaknula kako je Kopač, slikar i pjesnik istovremeno, bio Hrvat po rođenju, a Parižanin po ljubavi. S Parizom je sklopio čvrsto prijateljstvo, koje je potralajo četrdeset i sedam godina. Pariz je stoga tom jedinstvenom umjetniku bio dužan posvetiti "retrospektivnu izložbu kakva dolikuje njegovu djelu"